মানুষকে প্রভাবিত করবার ক্ষমতাটা রাজনৈতিক নেতাদের জন্য অত্যাবশ্যকীয়। তাজউদ্দীনের ভেতর সেটা ছিল সহজাত। শিক্ষিত-অশিক্ষিত সরকারি বেসরকারি সব ধরনের মানুষকে অতিসহজে কাছে টেনে নিতে পারতেন। তার অতিঘনিষ্ঠ বন্ধু এবং রাজনীতিতে সহযোদ্ধা অলি আহাদের মূল্যায়ন আছে তার ডায়েরিতে। অলি আহাদের সততা, নিষ্ঠা, পরিশ্রমমনস্কতা, সবকিছুর অতিউচ্চ প্রশংসা করে তিনি সংশয় প্রকাশ করছেন বন্ধুটির রাজনৈতিক ভবিষ্যতের বিষয়ে। সাফল্যের জন্য দু’টি গুণের আবশ্যকতার কথা বলেছেন, একটি হলো নিজেকে অভ্রান্ত মনে না-করা এবং অপরটি অন্যের সঙ্গে ব্যবহারে নম্র থাকা। ডায়েরি জানায় যে, এ দু’টি গুণ তাজউদ্দীনের জন্য ছিল একান্ত স্বভাবজাত।